Boðað hefur verið til blaðamannafundar í Þjóðminjasafninu í dag vegna söfnunar fyrir nauðstadda í Namibíu . Ætlunin er að safna fé sem nýtt verði til að efla landbúnað og auka aðgengi að vatni , auk peninga - og matargjafa til þeirra sem verst hafa orðið úti í þurrkunum í Namibíu . Fyrir söfnuninni standa Hjálmar Árnason , fyrrverandi þingmaður Framsóknar , Unnur Brá Konráðsdóttir , fyrrverandi þingmaður Sjálfstæðisflokksins , Ögmundur Jónasson , fyrrverandi þingmaður VG , Össur Skarphéðinsson , fyrrverandi þingmaður Samfylkingarinnar , og Kristján Hjálmarsson , viðskipta - og almannatengslastjóri hjá H : N Markaðssamskiptum , í samstarfi við Rauða krossinn á Íslandi . Í fréttatilkynningu frá hópnum segir að Alþjóða Rauði krossinn muni á næstu dögum birta ákall til þjóða heimsins og landsfélaga sinna um að bregðast skjótt við og bjarga mannslífum . Í Namibíu er áætlað að um 290.000 manns þurfi á aðstoð að halda . Auglýsing Samkvæmt tilkynningunni fannst fyrrverandi þingmönnunum það vera skylda sín að svara þessu brýna kalli Rauða krossins með myndarlegri söfnun . Þau höfðu því samband við Rauða krossinn á Íslandi um samstarf fyrir þessa söfnun . „ Ísland hefur um árabil staðið fyrir glæsilegri þróunaraðstoð til Namibíu undir forystu Þróunar - og samvinnustofnunar . Nú ber svo við að neyðarkall berst frá Namibíu . Þúsundir þjást í sunnanverðri Afríku vegna mikilla þurrka með tilheyrandi skorti á fæðu og vatni . Ef ekkert er að gert munu þúsundir deyja , “ segir í tilkynningunni og bent er á að ef hver Íslendingur leggi til 300 krónur þá sé hægt að safna 100 milljónum á svip stundu sem myndi renna beint til þurfandi í Namibíu . „ Við skorum á íslenska þjóð að bregðast vel við þessu ákalli frá vinum okkar í Namibíu . Hægt er að leggja söfnuninni lið með því að senda SMS eða leggja inn á reikning Rauða krossins . Við skorum líka á fyrirtæki , félagahópa og stofnanir að leggja sitt að mörkum . Mannslíf eru í húfi , “ segir að lokum í tilkynningunni en blaðamannafundur um söfnunina fer , líkt og áður segir , fram í Þjóðminjasafninu í dag , 12. desember , klukkan 15.00 . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .